作者:蕭仲
標題:沁園春
內容:笑問鷗盟，所不同心，有如大江。念淵明漫仕，雖輕鬥粟，絃歌有得，難慕柴桑。相業流芳，元樞新躅，拈作先生一瓣香。長生酒，仗西風桂子，吹到河陽。湘江。笑綰銅章。便好築綿州六一堂。看千年遼鶴，重歸故里，一般明月，又上瀟湘。橐紫翻荷，官黃書詔，不待陰成蔽芾棠。中書考，更侯封酇國，湯沐寧鄉。